**SELETUSKIRI**

**Jõelähtme Vallavolikogu 12.09.2024 määruse „2025. aasta maamaksu määrade kehtestamine ja maamaksu täiendav maksuvabastus“**

eelnõule

1. **Sissejuhatus ja eelnõu eesmärk**

Määruse eelnõu ja seletuskirja koostas planeerimise assistent Gerli Liivoja ( telefon 605 4879, e-post gerli@joelahtme.ee ).

Määruse eelnõu eesmärgiks on kehtestada 2025. aasta maamaksu määrad ning kehtestada täiendav maamaksu vabastus.

1. **Eelnõu sisu**

Vastavalt maamaksuseaduse § 5 lõike 1 kohaselt peab kohalik omavalitsus kehtestama hiljemalt maksustamisaastale eelneva aasta 1. oktoobriks igale järgmisele maa sihtotstarbegrupile maamaksumäära vastavalt 01.01.2025 jõustuva maamaksuseaduse redaktsioonile:

1) elamumaale ja maatulundusmaa õuemaa kõlvikule 0,1–1,0 protsenti maa maksustamishinnast aastas;

2) punktis 1 nimetamata maatulundusmaale 0,1–0,5 protsenti maa maksustamishinnast aastas;

3) punktides 1 ja 2 nimetamata sihtotstarbega maale 0,1–2,0 protsenti maa maksustamishinnast aastas.

Ning maamaksu seaduse § 5 lõike 3 kohaselt peab kohalik omavalitsus maamaksu määrad sisestama maamaksu infosüsteemi maksustamisaastale eelneva aasta 2. oktoobriks.

Antud määruse eelnõu § 1kohaselt kehtestatakse alates 1. jaanuarist 2025 Jõelähtme valla territooriumil maamaksumäär vastavalt maa sihtotstarbele järgmiselt:

1) elamumaa ja maatulundusmaa õuemaa kõlviku puhul 1,0 protsenti maa maksustamishinnast aastas;

2) punktis 1 nimetamata maatulundusmaa puhul 0,5 protsenti maa maksustamishinnast aastas;

3) punktides 1 ja 2 nimetamata sihtotstarbega maa puhul 2,0 protsenti maa maksustamishinnast aastas.

Jõelähtme Vallavolikogu 17.11.2016 määruse nr 93 „Maamaksu täiendava maksuvabastuse rakendamise kord“ alusel vabastatakse täiendavalt maamaksust represseeritu ja represseerituga võrdsustatud isik okupatsioonirežiimide poolt represseeritud isiku seaduse mõistes tema kasutuses oleva elamumaa või maatulundusmaa õuemaa kõlviku osas.

Antud määruse eelnõu § 2 kohaselt vabastatakse täiendavalt maamaksust represseeritu ja represseerituga võrdsustatud isik okupatsioonirežiimide poolt represseeritud isiku seaduse mõistes tema kasutuses oleva elamumaa või maatulundusmaa õuemaa kõlviku osas.

1. **Eelnõu mõju valla eelarvele**

2025. aasta maamaksu laekumise prognoos on ca 1 500 000 €.

Gerli Liivoja

planeerimise assistent